Adrenalina (sang)

«Adrenalina» (spansk/italiensk for adrenalin) er en popsang fra 2021 med elementer av reggaeton og rap. Den fremføres av den italiensk-eritreiske sangeren Senhit og den amerikanske rapperen Flo Rida. Sangen var San Marinos bidrag til Eurovision Song Contest 2021 i Rotterdam i Nederland, der den ble nummer 22 i finalen.

Om sangen 
Kringkasteren San Marino RTV valgte den italienske sangeren Senhit internt til å representere landet i Eurovision Song Contest 2020. Da konkurransen ble avlyst på grunn av koronaviruspandemien, fikk Senhit i stedet tilbud om å representere San Marino i Eurovision Song Contest 2021, et tilbud hun takket ja til.

Låten ble utgitt 7. mars 2021 og er laget av et bredt, internasjonalt låtskriverlag bestående av Chanel Tukia, Dillard Tramar, Jimmy Thörnfeldt, Joy Deb, Kenny Silverdique, Linnea Deb, Malou Linn Eloise Ruotsalainen, Senhit Zadik Zadik, Suzi Pancenkov, og Thomas Stengaard. Sangen har elementer av elektropop, afrikapop, latinopop, reggaeton og rap. I tillegg til Senhit, deltar den amerikanske rapperen Flo Rida med et rap-vers på studioinnspillingen og i musikkvideoen. Det var lenge usikkert om rapperen ville delta selv på scenen under Eurovision Song Contest, men han dukket opp i Rotterdam to dager før semifinale 2 og deltok i konkurransen. 

«Adrenalina» har engelsk tekst, men tittelen er italiensk og spansk for adrenalin. I sangen brukes også to instrumenter fra Eritrea: krar (en skålformet lyre) og kebero (en to-hodet, kjegleformet håndtromme).

Eurovision Song Contest 

San Marino var trukket til å delta i semifinale 2 av Eurovision Song Contest. Semifinalen ble arrangert i Rotterdam Ahoy i Nederland torsdag 20. mai. Der kom «Adrenalina» på niendeplass og kvalifiserte seg til finalen lørdag 22. mai. I finalen var låten den siste ut på scenen av 26 deltakere, og den endte til slutt som nummer 22 med 50 poeng. 

San Marino debuterte i konkurransen i 2008 og hadde før 2021 kvalifisert seg til finalen to ganger tidligere, senest i 2019 med Serhat og «Say Na Na Na».

Listeplasseringer

Referanser 

 
 
 

 

Bidrag til Eurovision Song Contest 2021
Sanger fra 2021